La festa de Halloween omplirà d'activitats els carrers de Gandia
29 octubre 2024

## La festa de Halloween omplirà d'activitats els carrers de Gandia29 octubre 2024Última actualització: 29 octubre 2024

![](../gestion/img/a6c0224de08cb4f30f46fb46bc2dc408b8e9302f729f9484d42e18dbb167af2a.jpg)  
  

El **president de la Junta de Districte de Corea, Jesús Naveiro**; el **president de l'Associació de Veïns del barri, Alfonso Rufat**; la **vicepresidenta de la falla Serpis, Eva Ormeño**, i el **president de la falla Plaça Exèrcit Espanyol Jardinet, Luas Serrano**, han presentat hui la **X cavalcada solidària de Halloween de la barriada**, que tindrà lloc el **pròxim 31 d'octubre**.  
  
Tal com ha explicat el regidor, l'esdeveniment començarà a les 17.30 hores. Abans de començar la desfilada, els xiquets podran deixar un quilogram de menjar no perible, a canvi del qual se'ls lliurarà la mateixa quantitat de llepolies. A més, també hi haurà un berenar amb xocolata.  
  
_"Tots els aliments recollits aniran destinats a la Creu Roja i als Franciscans, que els repartiran entre les persones més necessitades de la ciutat"_, ha assenyalat Rufat.  
  
La cavalcada eixirà des de la plaça del Tossal a les 19 hores i farà un recorregut pel carrer Magistrat Català i la zona del Jardinet. _"La desfilada acabarà amb una discomòbil infantil que estarà a càrrec de l'artista DJ Coni"_, ha comentat Ormeño.  
  
Després d'aquest espectacle, arribarà el torn dels adults que podran gaudir de la música del grup TKD90 i del DJ Pere Roselló. Com a novetat, aquest any hi haurà un _foodtruck_ i unes taules de pícnic que no necessitaran reserva.  
  
_"La idea és que les persones vagen rodant i que tothom puga seure a sopar. A més, hi haurà una barra perquè la gent compre begudes. Vull recordar que el barri és ple de comerços locals que també ofereixen menjar per emportar"_, ha destacat la vicepresidenta del Serpis.  
  
Per la seua banda, Serrano ha dit que espera que la idea de les taules haja arribat per quedar-se i ha convidat tota la ciutadania a gaudir de la festa.  
  
El regidor ha agraït a les comissions Màrtirs i adjacents; Marqués de Campo-Perú; Serpis; Corea i Plaça Exèrcit Espanyol Jardinet, així com a l'Associació de veïns del barri i als comerciants del districte la seua col·laboració a l'esdeveniment.  
  
  
**Halloween a Beniopa**

  
Naveiro també ha aprofitat l'ocasió per a anunciar, en qualitat de **president de la Junta de Districte de Beniopa, la festa de Halloween d'aquest barri, que es farà el mateix dia 31**. _"Serà una altra iniciativa solidària, aquesta vegada a favor de l'Associació de Famílies amb persones amb Transtorn de l'Espectre Autista"_, ha destacat.  
  
D'aquesta manera, Beniopa començarà la seua celebració a les 19.30 hores amb una cavalcada que anirà des de la plaça central del barri fins al pati del col·legi Joan Martorell, on, a partir de les 20.30 hores, hi haurà una festa amenitzada per la banda de música de Vilallonga.  
  
A les 21:30 hores està previst un sopar al qual qualsevol pot apuntar-se telefonant al 646 624 047. _"La despesa de taula, que inclou begudes i picaeta, costa 7 euros. A més, els xiquets de fins a 10 anys poden sopar hamburguesa per 8 euros i els adults poden escollir entre un entrepà de llonganisses o una hamburguesa completa per 12 euros"_, ha comentat el regidor.  
  
Després del sopar, hi haurà una discomòbil a càrrec de l'orquestra 'The Luxe'. Finalment, el regidor ha agraït a la falla Beniopa el seu esforç a l'hora de posar en marxa la iniciativa i ha convidat tota la ciutadania a gaudir tant d'aquesta com de la festa anterior.

  
  
**Halloween al Grau**

  
D'altra banda, el **president de la Junta de Districte del Grau, Miguel Ángel Picornell**, ha anunciat que dijous 31 d'octubre el barri marítim també celebrarà la seua pròpia festa de Halloween.  
  
L'esdeveniment, organitzat per la falla Sant Nicolau Mosquit en col·laboració amb l'Ajuntament, començarà a les 18.30 hores amb una cercavila en què podran participar tots els xiquets i xiquetes del districte que es disfressen.  
  
Aquesta desfilada eixirà de la plaça de la Marina i recorrerà diferents carrers del Grau fins a arribar a la cerveseria Cervantes (carrer la Verge), on es prepararà un passatge del terror gratuït.  
  
Després, hi haurà un sopar a la plaça de la Marina. Els qui s'emporten el seu propi dinar hauran de pagar únicament la despesa de taula, que costa 5 euros, mentre que les persones que vulguen una hamburguesa hauran d'abonar 10 euros. La festa finalitzarà de matinada, ja que, després de sopar, hi haurà una discomòbil.  
  
_"Vull agrair a la falla Mosquit la seua col·laboració i esforç a l'hora d'organitzar l'esdeveniment, que pretén dinamitzar el Grau vell i el Grau nou amb una festa cada vegada més coneguda i que atrau cada vegada més persones"_, ha conclòs.

**Halloween a la platja**

  
Finalment, la **regidora delegada de Turisme, Balbina Sendra** ha informat de les activitats que des del departament s'han programat per a aquesta festivitat.  
  
El divendres 1 a les 12 hores, l'escenari 2 situat a la platja de Gandia acollirà un concert de "La Diferencia".

  
El mateix escenari, però ja el dissabte 2 acollirà una nova edició de 'Jocs a la Mar Halloween', que es repetirà el diumenge 3 de novembre a l'escenari 3.